
A V I Z

asupra propunerii legislative pentru înfiinţarea comunei Toboliu, prin reorganizarea comunei Girişu de Criş, judeţul Bihor

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru înfiinţarea comunei Toboliu, prin reorganizarea comunei Girişu de Criş, judeţul Bihor, trimisă cu adresa nr. Pl.x. 397 din 11 iunie 2007, înregistrată sub nr. 31/717 din 12 iunie 2007.

Camera Deputaţilor este prima Cameră sesizată, conform prevederilor art.75 alin.(1) din Constituţia României, republicată, şi ale art.92 alin.(8) pct. 2 din Regulamentul Camerei Deputaţilor, republicat, cu modificările ulterioare.


Guvernul nu a comunicat un punct de vedere.

Potrivit prevederilor art. 61 din Regulamentul Camerei Deputaţilor, Comisia a dezbătut propunerea legislativă în şedinţa din 20 iunie 2007.
Membrii Comisiei au examinat propunerea legislativă, expunerea de motive şi avizul favorabil al Consiliului Legislativ nr. 561 din 02.05.2007. Cu acest prilej, membrii Comisiei au constatat că din documentaţia anexată lipsesc procesul verbal care să ateste că referendumul local privind înfiinţarea acestei comune a fost organizat conform art. 13 alin.(3) din Legea nr.3/2000 şi art.2 din Legea administraţiei publice locale nr.215/2001, republicată, precum şi planul cadastral pe baza căruia urmează să se facă marcarea hotarelor administrativ-teritoriale şi a limitelor intravilanelor pentru cele două comune, ceea ce contravine art. 51 din Legea nr. 351/2001 privind aprobarea Planului de amenajare a teritoriului naţional - Secţiunea a IV-a Reţeaua de localităţi, cu modificările şi completările ulterioare.
În urma dezbaterilor, cu unanimitate de voturi, s-a hotărât avizarea negativă a propunerii legislative susmenţionate, întrucât aceasta contravine art.1 alin.(5) din Constituţia României, republicată.
În raport de obiectul şi conţinutul său, propunerea legislativă face parte din categoria legilor organice, întrucât priveşte organizarea administrativă a teritoriului. 

